Kaptein en kommentator twiet oor De Kock | Maroela Media
Engeland se Michael Vaughan. Foto: AFP Photo/Phillip Brown.
Michael Vaughan, die voormalige Engelse krieketkaptein, meen dat spelers die vryheid gegun moet word om vir hulself te besluit of hulle by 'n spesifieke beweging betrokke wil raak of nie.
Vaughan het Engeland in 51 toetse aangevoer en hy was aan die stuur van sake toe hulle op 'n briljante wyse met Australië in die As-reeks van 2005 afgereken het. Deesdae is hy 'n kommentator terwyl hy ook gereeld vir die Britse media skryf.
"'n Krieketraad kan vir sy spelers vra om [by 'n beweging] betrokke te raak, maar as 'n speler besluit om dit nie te doen nie, moet dit hom nie daarvan weerhou om 'n krieketwedstryd te speel nie," het hy getwiet.
Vaughan se kommentaar is in reaksie op Krieket Suid-Afrika se opdrag dat Protea-krieketspelers die knie vóór die aanvang van hul oorblywende T20-Wêreldbekerwedstryde in die Verenigde Arabiese Emirate moet buig.
Quinton de Kock (11 Junie 2021) (Foto: Randy Brooks/AFP)
Quinton de Kock, talentgewys Suid-Afrika se beste kolwer, het hom egter kort ná die aankondiging aan die Proteas se tweede groepwedstryd teen die Wes-Indiese Eilande onttrek.
Die ster-speler het weliswaar nog nie self die redes vir sy afwesigheid verskaf nie, maar dit verg nie veel om tussen die re te lees nie.
Volgens Harsha Bhogle, 'n gerespekteerde Indiese kommentator en joernalis, is die De Kock-sage nog lank nie verby nie.
"Ek is bevrees dit is nie die laaste wat ons van die De Kock-aangeleentheid sal hoor nie. Dit sal my nie verbaas as ons hom nie weer in Protea-kleure sien nie," het Bhogle getwiet.
Ander sosialemediagebruikers – veral uit Indië – het die Suid-Afrikaanse paaltjiewagter ook ondersteun.
"Quinton de Kock het meer moed as die hele Indië-span," het een gebruiker getwiet.
Indië het in hul groepwedstryd teen Pakistan – 'n wedstryd wat hulle met tien paaltjies verloor het – die knie gebuig.
Die Waarheid is, Dat sulke "dinge" al hoe meer sal gebeur in SA, en dit is dan waar ons sal sien Wie het Karakter en Moed !!